Bendt Bendtsen (KF), 2003-10-23:
Jeg vil gerne sige tak for debatten i dag.
Det er jo sådan, at den aftale, der er indgået, udmøntes i et beslutningsforslag, som skal behandles her i Folketinget.
Der kan stilles utrolig mange spørgsmål i denne sag, om
beregninger af olieprisen, dollarkursen osv., om det er et basisscenarie eller det er et højscenarie.
Det, der har været vigtigt, var at komme tilbage til Folketinget med en aftale, som giver staten et større provenu.
Man har fra et sted i Folketingssalen spurgt: Hvad ville denne aftale egentlig have betydet for Danmark, hvis den havde været gældende i år 2001, 2002, 2003, og der er forsigtige beregninger på, at det ville have været i en størrelsesorden omkring 7 mia. kr.
Selvfølgelig kan parametrene altid ændre sig, og det kan jo som sagt kursen på dollar, prisen på olie også, og det får selvfølgelig indflydelse.
Men når jeg mener, at der ligger en både solid og robust aftale, er jo netop, fordi kulbrintebeskatningen, som vi har haft i mange, mange år, på det nærmeste ingenting har givet.
Det er så også det, Folketinget har været klar over, og vi har nu fået elimineret det store kulbrintefradrag på 250 pct. og nedsat det til 30 pct., og når vi har både statsdeltagelse efter 2012 og overskudsdeling frem til 2012, så har vi faktisk en marginalbeskatning i den sidste ende på 73 pct.
Jeg er fuldt bekendt med, at det mener hr. Keld Albrechtsen ikke er nok, jeg er fuldt bekendt med, at det er SF heller ikke enig i.
Til det må jeg sige, at jeg mener, at der ligger en solid aftale, der gør, ligesom det blev udtrykt af fru Bodil Kornbek her til sidst, at der fra nu af og så frem til 2012 ligger utrolig meget i Nordsøen.
Vi har mulighed for, at man ikke skamrider oliefelterne, fordi man ved, at man kan tage udnyttelsen stille og roligt, man kan planlægge.
Der har været rejst nogle spørgsmål om kompensationsklausulen her i dag.
, og det er den rådgivning, det er den vurdering, vi har fået, men det er jo altid ministerens ansvar, at det er inden for gældende regler. Når nu der arbejdes med en kompensationsklausul, så vil jeg blot sige, at den klausul kommer jo også til alles kendskab.
Der kan stilles spørgsmål, og det er blevet rejst både af Socialdemokratiet og andre, om det nu er muligt at udforme den, så den ikke er grundlovstridig.
Der er reglerne omkring ulovlig statsstøtte og lignende.
Man klarer ikke i en sen aftentime at håndtere en kompensationsklausul.
Derfor vil jeg blot sige, at når den er færdigforhandlet, vil den tilgå Det Energipolitiske Udvalg, og der bliver mulighed for under udvalgsbehandlingen af beslutningsforslaget at stille en lang række uddybende spørgsmål. Et enkelt ting, som hr. Keld Albrechtsen sagde meget
klart og kontant,
var jo, at nedsættelsen af kulbrintebeskatningen fra 70 til 52 pct. vil betyde et stort tab ved store stigninger i olieprisen.
Når man ser på de beregninger, der ligger, og på de modeller, der er anvendt, så betyder det altså, at hvis olieprisen er høj i Nordsøen, eller hvis der er et stort overskud i Nordsøen, jamen så får staten mere.
Er der et mindre overskud i Nordsøen, eller falder prisen på olie, eller dollarkursen er lavere, jamen så bliver der et mindre provenu.
Det er den balance, der er i aftalen, som jeg mener er rimelig.
Jeg mener, der er nået et resultat, som Folketinget så kan tage stilling til.
Det er derfor, vi har lagt det ud i et beslutningsforslag, så hr. Keld Albrechtsen kan stille alle de tekniske spørgsmål, han ønsker til belysning, så man får en ordentlig og en sober behandling her i Folketinget, inden man trykker på knapperne til andenbehandlingen. Jeg vil også gerne tilkendegive over for hr. Keld Albrechtsen, at jeg selvfølgelig forventer, at den her kompensationsaftale ligger så rimelig og bestemt og i så god tid, at hr. Keld Albrechtsen har mulighed for at stille spørgsmål til den også i udvalget, inden der er anden behandling af det forslag, vi skal behandle senere i dag.
Hr. Keld Albrechtsen er bekymret.
Jeg vil sige det på den måde, at vi mener nu, at vi har et provenu at beskatte.
Det havde vi jo ikke tidligere med det store fradrag på 250 pct. Jeg vil bare tilkendegive over for hr. Keld Albrechtsen, at nu er muligheden der for at stille samtlige spørgsmål her i Folketingssalen, så vi kan få dem besvaret under udvalgsbehandlingen.
Det står jeg selvfølgelig inde for, men jeg vil blot endnu en gang gentage, at 70 pct. af 0 er 0, og det er på det nærmeste det, man hidtil har fået af kulbrintebeskatning.
Til hr. Morten Homann: Det her er en god aftale for Danmark, og det har vist sig, at det også er en god aftale for A.P. Møller; det er en god aftale for begge parter.
Der er ingen tvivl om, at denne aftale er til gavn for begge parter, og sådan skal det jo gerne være med en aftale.
Hvordan man så skal kunne forudse aktiekurser og lign., der må jeg sige, at dér beder hr. Morten Homann om for meget.